Koue knou kragnetwerkArgieffoto bloot ter illustrasie. (Foto: Unsplash) Hoewel Eskom nie in dié stadium verwag om beurtkrag te implementeer nie, het die kragvoorsiener Dinsdagmiddag ’n beroep op verbruikers gedoen om hul kragverbruik te verminder. Eskom sê die kragnetwerk verkeer tans onder groot druk weens ’n tekort aan opwekkingskapasiteit en ’n verhoogde toename in die vraag na elektrisiteit weens die koue. In dié stadium is 14 235 MW weens stukkende opwekkingseenhede nie beskikbaar nie, terwyl 1 273 MW weens beplande instandhoudingswerk uit die stelsel gehaal is. “Hoewel geen beurtkrag in hierdie stadium verwag word nie, kan Eskom gedwing word om fase 1 of indien nodig fase 2 op kort kennisgewing te implementeer sou verdere kragonderbrekings voorkom,” sê die kragvoorsiener. Sou dit gebeur, sal dit waarskynlik tussen 17:00 en 22:00 in die aand plaasvind. Eskom sê hy sal die publiek onmiddellik in kennis stel indien die situasie verander.